L'Ajuntament de Sagunt reforça el manteniment i la neteja dels carrers
08 de març 2024

![](/media/hovnyez1/img-20210216-wa0001_c.jpg?width=850&height=637.5)Foto d'arxiu d'asfaltatge de carrers.

Mantindre els carrers en un bon estat de pavimentació i de neteja és un dels objectius que l'Ajuntament de Sagunt s'ha marcat com a prioritaris. El consistori ja s'ha posat a la feina amb la intenció de reforçar el manteniment de la calçada i ha iniciat tasques d'aigualeig per a garantir la higiene dels carrers.

En total, més d'1'3 milions d'euros invertirà l'Ajuntament en el Pla de Repavimientacions, un projecte «**que per primera vegada es planteja amb caràcter pluriennal**», segons ha explicat el regidor de Manteniment, Javier Raro. «**La intenció és garantir que s'aconseguix el nombre més gran de carrers i que les actuacions de manteniment de la via pública no es queden en un pegat. Estem parlant de renovar l'asfaltatge dels diferents nuclis de la ciutat, una tasca complexa, però totalment necessària**», ha explicat Raro, qui ha incidit en la «**importància**» del pla «**per a garantir la seguretat de vianants i vehicles**».

Així, al llarg dels pròxims quatre anys, l'Ajuntament executarà la renovació del ferm de calçada de la via pública, unes obres que comprenen així mateix, una anàlisi prèvia de l'estat dels carrers i que, a la seua fi, també suposaran el repintat de les marques viàries.

### **Zones d'actuació**

Quant a les zones en les quals s'actuarà, segons ha explicat Raro, bona part dels carrers «**corresponen al nucli del Port de Sagunt**», incloent-hi el carrer Llarg, Palmereta, Sant Pere, Aragó o Racó d'Ademús, entre altres. No obstant això, el pla també contempla «**la millora dels carrers Mar Negre, Ramón Patuel, Flor del taronger i Gesmilers, en Almardà**».

Tot això, es complementarà, a més «**amb altres obres de manteniment**» fora d'este projecte, com les que ja s'estan desenvolupant als carrers Cavallers, José Lerma i Gilet, en el nucli històric de Sagunt, amb un pressupost superior als 620.000 €.

### **Comencen els treballs d'aigualeig**

D'altra banda, el consistori, a través de la Societat Anònima de Gestió (SAG), ja treballa en els aigualejos dels carrers, reforçant així la neteja del municipi. Des de mitjan febrer, el personal de la SAG es troba implementant, per primera vegada, este tractament de neteja, «**que elimina els residus de la superfície viària mitjançant aigua a pressió**», segons ha detallat l'alcalde de Sagunt, Darío Moreno. «**La SAG ja ha elaborat una planificació i, al llarg dels pròxims mesos, anirà treballant en tots els carrers del municipi**», ha anunciat Moreno, al mateix temps que ha recordat que «**l'Ajuntament està posant el màxim esforç a millorar la higiene dels carrers, però, mantindre un bon estat de neteja i cuidar la nostra ciutat ens correspon a totes i tots**».

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-reforca-el-manteniment-i-la-neteja-dels-carrers/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-reforca-el-manteniment-i-la-neteja-dels-carrers/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-reforca-el-manteniment-i-la-neteja-dels-carrers/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-reforca-el-manteniment-i-la-neteja-dels-carrers/)